Εμβόλια κατά της ευλογίας και του άνθρακα διαπραγματεύονται οι ΗΠΑ με φαρμακευτικές εταιρείες - 2001-10-25
Πρωτεΐνη στο σπέρμα ανοίγει το δρόμο για τη δημιουργία ανδρικών αντισυλληπτικών - Συγκεκριμένες βιταμίνες μπορεί να επιβραδύνουν τον Π
Εμβόλια κατά της ευλογίας και του άνθρακα διαπραγματεύονται οι ΗΠΑ με φαρμακευτικές εταιρείες Υγειονομικοί αξιωματούχοι εδώ στις ΗΠΑ έχουν αρχίσει διαπραγματεύσεις με μεγάλες φαρμακευτικές εταιρείες με στόχο τη δημιουργία αποθεμάτων του εμβολίου κατά της ευλογιάς. Οι Τάιμς της Νέας Υόρκης γράφουν ότι τα επιθυμητά αποθέματα θα είναι αρκετά για να προστατέψουν όλους τους αμερικανούς από το δυνητικά θανατηφόρο ιό της ευλογιάς. Παράλληλα, ο αμερικανός υπουργός υγείας και κοινωνικών υπηρεσιών, Τόμυ Τόμσον, ζήτησε από το δημόσιο επιχορήγηση ύψους 509 εκατομμυρίων δολαρίων για την ανάπτυξη αποθεματικού εμβολίων κατά της ευλογιάς, τονίζοντας ότι μια βιο-τρομοκρατική επίθεση με τον συγκεκριμένο ιό θα ήταν πολύ πιο επικίνδυνη από μια επίθεση με το βακτηρίδιο του άνθρακα, γιατί ο ιός της ευλογιάς είναι μεταδοτικός. Ο κ. Τόμσον δήλωσε ότι αν όλα πάνε σύμφωνα με το πρόγραμμα, μέχρι του χρόνου οι ΗΠΑ θα έχουν στη διάθεση τους μέχρι και 300 εκατομμύρια εμβόλια ευλογιάς. Η κυβέρνηση Μπούς ζητά απ’ το Κογκρέσο να εγκρίνει επιπρόσθετα κονδύλια ύψους ενάμισι δισεκατομμυρίου δολαρίων για την καταπολέμηση της βιοτρομοκρατίας. Το ποσό αυτό είναι εξαπλάσιο απ’ τις δαπάνες για τον ίδιο σκοπό που περιλαμβάνονται στον φετινό προϋπολογισμό. Πρωτεΐνη στο σπέρμα ανοίγει το δρόμο για τη δημιουργία ανδρικών αντισυλληπτικών. Βιολόγοι του πανεπιστημίου Χάρβαρντ ανακάλυψαν μια πρωτεΐνη στην οποία οφείλεται η ικανότητα του ανδρικού σπέρματος να διεισδύει στο ωάριο και να το γονιμοποιεί. Η ανακάλυψη αυτή, λένε οι ερευνητές, ενδέχεται να αποτελέσει τη βάση για την δημιουργία αντισυλληπτικών για άνδρες και παράλληλα θα μπορούσε να βοηθήσει τους γιατρούς να αντιμετωπίσουν καλύτερα την ανδρική στειρότητα. Επικεφαλής της έρευνας ήταν ο βιολόγος Ντέηβιντ Κλάπχαμ, ο οποίος ανακάλυψε την πρωτεΐνη που ελέγχει την ροή ασβεστίου στις ουρές των σπερματοζωαρίων. Η ροή αυτή ρυθμίζει τις κινησιακές πρωτεΐνες του σπέρματος που του επιτρέπουν να διεισδύσει μέσα στο ωάριο, ολοκληρώνοντας έτσι τη διαδικασία γονιμοποίησης. Ο καθηγητής Κλάπχαμ δηλώνει ότι η συγκεκριμένη πρωτεΐνη βρίσκεται μόνο στην ουρά του σπερματοζωαρίου. Στα πειράματα τους οι ερευνητές έβγαλαν την συγκεκριμένη πρωτείνη από το, κατά τα άλλα, υγιές σπέρμα ποντικών και ανακάλυψαν ότι χωρίς αυτήν τα πειραματόζωα έμειναν στείρα. Επίσης, οι ερευνητές ανακάτεψαν το συγκεκριμένο σπέρμα με ωάρια απ’ τα οποία είχαν αφαιρέσει τον εξωτερικό φλοιό και ανακάλυψαν ότι το σπέρμα μπόρεσε να γονιμοποιήσει τα ωάρια. Συμπέραναν λοιπόν ότι το μόνο πράγμα που εμπόδιζε το συγκεκριμένο σπέρμα να γονιμοποιήσει τα ωάρια ήταν η ανικανότητα του να σπάσει τον εξωτερικό φλοιό του ωαρίου. Οι ερευνητές του Χάρβαρντ, τονίζουν ότι η ανακάλυψη αυτή μπορεί να οδηγήσει στην δημιουργία ανδρικών αντισυλληπτικών με βάση ουσίες που θα εξουδετερώνουν την συγκεκριμένη πρωτεΐνη του σπέρματος. Ο καθηγητής Κλάπχαμ τονίζει επίσης ότι τα αποτελέσματα της έρευνας μπορούν να χρησιμοποιηθούν και για την ανάπτυξη θεραπειών κατά της ανδρικής στειρότητας, όταν αυτή οφείλεται στην χαμηλή κινητικότητα του σπέρματος. Συγκεκριμένες βιταμίνες μπορεί να επιβραδύνουν τον Προχωρημένης Μορφής Εκφυλισμό της Ωχράς Κηλίδας Νέα έρευνα καταλήγει στο συμπέρασμα ότι η κατανάλωση μεγάλων ποσοτήτων αντιοξιδοτικών βιταμινών και ψευδαργύρου, περιορίζει τον κίνδυνο να προσβληθεί κανείς από Προχωρημένης Μορφής Εκφυλισμό της Ωχράς Κηλίδας, μια ασθένεια που μπορεί να οδηγήσει στην τύφλωση. Επικεφαλής της έρευνας ήταν ο γιατρός Πώλ Σήβινγκ, διευθυντής του Εθνικού Οφθαλμολογικού Ινστιτούτου, ο οποίος λεει ότι οι συγκεκριμένες βιταμίνες αποτελούν την πρώτη θεραπεία για τον Προχωρημένης Μορφής Εκφυλισμό της Ωχράς Κηλίδας, η οποία μπόρεσε να καθυστερήσει την επιδείνωση της ασθένειας. Καταλήξαμε στο συμπέρασμα, λεει ο δόκτωρ Σήβινγκ, ότι 500 μιλιγκράμ βιταμίνης C, σε συνδυασμό με 400 μιλιγκράμ βιταμίνης Ε, συν 15 μιλιγκράμ Βήτα Καροτίνης και 80 μιλιγκράμ ψευδαργύρου, αποτελούν το τέλειο κοκτέιλ για την μείωση κατά 25% του ρυθμού επιδείνωσης της ασθένειας σε περιπτώσεις υψηλού κινδύνου, όπου οι ασθενείς είχαν μεγάλες πιθανότητες να τυφλωθούν. Δεν πρόκειται για πλήρη θεραπεία της νόσου, τονίζει ο αμερικανός οφθαλμίατρος, αλλά για τρόπο περιορισμού των πιθανοτήτων τύφλωσης για άτομα που υποφέρουν από Προχωρημένης Μορφής Εκφυλισμό της Ωχράς Κηλίδας. Στην κλινική έρευνα συμμετείχαν περίπου 5 χιλιάδες ασθενείς, από 11 νοσοκομεία, ηλικίας από 55 έως 80 ετών. Οι ερευνητές επισημαίνουν πάντως ότι σε ορισμένες περιπτώσεις οι υψηλές ποσότητες βιταμινών έχουν παρενέργειες. Ο ψευδάργυρος για παράδειγμα, μπορεί να ρίξει τον αιματοκρίτη, γι’ αυτό οι γιατροί συνιστούν να παίρνει κανείς ψευδάργυρο μαζί με χαλκό για να αποφύγει την πιθανότητα αναιμίας. Οι γιατροί προειδοποιούν επίσης ότι μεγάλες ποσότητες Βήτα Καροτίνης αυξάνουν τις πιθανότητες να προσβληθεί κανείς από καρκίνο των πνευμόνων αν παράλληλα καπνίζει. Γενικά όμως, οι παρενέργειες αυτές είναι πολύ μικρές αν αντισταθμιστούν με την αποτελεσματικότητα της θεραπείας να προλαμβάνει την τύφλωση. Οκτώ νέους πλανήτες ανακάλυψε η ΝΑΣΑ Η ΝΑΣΑ ανακοίνωσε ότι διεθνής ομάδα αστρονόμων ανακάλυψε 8 νέους πλανήτες που περιστρέφονται γύρω από γειτονικούς τους αστέρες. Η επιστημονική ομάδα αποτελείται από αμερικανούς, Αυστραλούς και Βέλγους αστρονόμους. Η ΝΑΣΑ δήλωσε επίσης ότι δύο από τους νεοανακαλυφθέντες πλανήτες διαγράφουν κυκλική τροχιά παρόμοια μ’ αυτήν που διαγράφουν οι πλανήτες του ηλιακού μας συστήματος. Ο διευθυντής της Αμερικανικής Υπηρεσίας Αεροναυτικής και Διαστήματος δήλωσε ότι οι πρόσφατες ανακαλύψεις θα βοηθήσουν τους επιστήμονες να απαντήσουν ερωτήματα αναφορικά με τον σχηματισμό και την εξελικτική πορεία των πλανητών και των πλανητικών συστημάτων του σύμπαντος.